คลังเร่งยกเครื่องคุมตลาดหุ้น
คลังถก ก.ล.ต.ยกเครื่องกฎหมายคุมตลาดหุ้น ดึงค่าปรับนำส่งเป็นรายได้รัฐ
21 พ.ย. 2559

คลังถก ก.ล.ต.ยกเครื่องกฎหมายคุมตลาดหุ้น ดึงค่าปรับนำส่งเป็นรายได้รัฐ
แหล่งข่าวจากกระทรวงการคลัง เปิดเผยว่า นายอภิศักดิ์ ตันติวรวงศ์ รมว.คลัง ให้คลังเร่งรัดหน่วยงานของกระทรวงเสนอกฎหมายสำคัญที่ยังค้างอยู่ให้ทันรัฐบาลชุดนี้ โดยเฉพาะการแก้ไขกฎหมายเพื่อปรับโครงสร้างของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่จะต้องมีการแก้ไข พ.ร.บ.หลักทรัพย์และตลาดหลักทรัพย์ใน 2 เรื่องสำคัญ คือ การยกระดับการกำกับดูแลตลาดทุนของ ก.ล.ต. และการจัดตั้งกองทุนส่งเสริมการพัฒนาตลาดทุน (CMDF)
ทั้งนี้ คลังได้หารือกับ ก.ล.ต. ในเบื้องต้นได้ข้อสรุปว่า ในส่วนของการยกระดับการกำกับดูแลนั้น ก.ล.ต.จะต้องเพิ่มความรับผิดชอบและบทบาทในฐานะผู้กำกับให้มากขึ้นกว่าที่ผ่านมา เพื่อให้ตลาดทุนของไทยมีความน่าเชื่อถือมากขึ้น รวมทั้งจะกำหนดให้ชัดเจนว่า ค่าปรับทางปกครองให้จัดเก็บเป็นรายได้ของรัฐโดยตรง เช่น เดียวกับธนาคารแห่งประเทศไทย (ธปท.) ซึ่งจะทำให้การทำงานมีความชัดเจนและโปร่งใสมากขึ้น
สำหรับการจัดตั้งกองทุนพัฒนาตลาดทุนได้กำหนดให้ตลาดหลักทรัพย์แห่งประเทศไทยจัดสรรเงินปันผลจากกำไรสุทธิของ ตลท.ให้กับกองทุนตามอัตราที่คลังจะกำหนดเพื่อใช้ดำเนินการด้านต่างๆ
แหล่งข่าว เปิดเผยว่า รมว.คลัง ให้ความสำคัญกับการแก้ไขกฎหมายของ ก.ล.ต. เพื่อยกระดับการพัฒนาตลาดทุนไทย โดยให้คลังติดตามเรื่องดังกล่าวเพื่อเสนอให้คณะรัฐมนตรี (ครม.) เร็วที่สุด เพื่อให้แน่ใจว่ากฎหมายวจะเข้าสู่การพิจารณาของสภานิติบัญญัติแห่งชาติ (สนช.) และบังคับใช้เป็นกฎหมายให้ทันภายในรัฐบาลชุดนี้บริหารอยู่